รัฐบาลไทย-ข่าวทำเนียบรัฐบาล-รมว. แรงงาน แนะนายจ้างที่จ้างแรงงานต่างด้าวตามมติ 28 ก.ย. 64 ชำระค่าธรรมเนียมภายในวันที่ 15 มี.ค. 65
วันศุกร์ที่ 11 มีนาคม 2565
รมว. แรงงาน แนะนายจ้างที่จ้างแรงงานต่างด้าวตามมติ 28 ก.ย. 64 ชําระค่าธรรมเนียมภายในวันที่ 15 มี.ค. 65
วันที่ 10 มีนาคม 2565 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า มีความห่วงใยนายจ้าง/สถานประกอบการที่ใช้แรงงานต่างด้าว ตามมติ 28 ก.ย. 64
หลังตรวจสอบพบนายจ้างยังไม่มาดําเนินการชําระค่าธรรมเนียมค่ายื่นคําขอ และค่าธรรมเนียมใบอนุญาตทํางาน จํานวน 19,489 รายครม.จึงมีมติเมื่อวันที่ 15 ก.พ. 65 เห็นชอบตามที่กระทรวงแรงงานเสนอเพื่อแก้ไขข้อขัดข้องให้นายจ้างสามารถดําเนินการได้ทันตามกําหนด ซึ่งหากยังไม่ดําเนินการให้แล้วเสร็จภายในวันที่ 15 มี.ค. 65 จะส่งผลให้แรงงานต่างด้าวกลุ่มดังกล่าว ไม่สามารถดําเนินการตามขั้นตอนต่อไปได้ และกลายเป็นแรงงานผิดกฎหมาย โดยนายจ้าง/สถานประกอบการ ต้องชําระค่าธรรมเนียมค่ายื่นคําขอฉบับละ 100 บาท และค่าธรรมเนียมใบอนุญาตทํางานฉบับละ 1,350 บาท ไม่เกินวันที่ 15 มีนาคม 2565 ณ สํานักงานจัดหางานกรุงเทพมหานครพื้นที่ 1 -10 หรือสํานักงานจัดหางานจังหวัด อันเป็นที่ตั้งของสถานที่ทํางานของคนต่างด้าว
“การบริหารจัดการการทํางานของคนต่างด้าวโดยคํานึงถึงการรักษากําลังแรงงาน ซึ่งเป็นภาคส่วนสําคัญของนายจ้าง สถานประกอบการ และเป็นส่วนหนึ่งของการสร้างความเข้มแข็งให้กับระบบเศรษฐกิจเพื่อประโยชน์ ในการฟื้นฟูประเทศ ช่วยให้ระบบเศรษฐกิจโดยรวมของประเทศขับเคลื่อนได้ต่อไป ทั้งในสถานการณ์ที่เป็นอยู่และภายหลังสถานการณ์การแพร่ระบาดของโรคติดเชื้อไวรัสโคโรนา 2019 คลี่คลาย เป็นสิ่งที่พล.อ.ประยุทธ์ จันทร์โอชา นายกรัฐมนตรี และพล.อ.ประวิตร วงษ์สุวรรณ รองนายกรัฐมนตรี ซึ่งกํากับดูแลกระทรวงแรงงาน เน้นย้ํามาโดยตลอด ซึ่งผมในฐานะรัฐมนตรีว่าการกระทรวงแรงงาน ขอฝากถึงนายจ้างให้ดําเนินการตามขั้นตอนภายในระยะเวลาที่กําหนด เห็นความสําคัญของการจ้างแรงงานถูกกฎหมาย คนต่างด้าวได้รับความคุ้มครองและมีสิทธิประโยชน์ สวัสดิการ การคุ้มครองตามสิทธิที่พึงได้รับ”รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร อธิบดีกรมการจัดหางาน กล่าวว่า สําหรับมติครม. เมื่อวันที่ 28 ก.ย. 64 เป็นการบริหารจัดการการทํางานของคนต่างด้าว 3 สัญชาติ (กัมพูชา ลาว และเมียนมา) เพื่อสนับสนุนการควบคุม และป้องกันการแพร่ระบาดของโรคติดเชื้อไวรัสโคโรนา 2019 โดยให้เจ้าหน้าที่เข้าไปตรวจสถานที่ก่อสร้างสถานประกอบการ โรงงาน และสถานที่ทํางาน ช่วงวันที่ 1 พ.ย. – 30 พ.ย. 64 ที่ผ่านมา เพื่อให้คําแนะนําการปฏิบัติตนตามมาตรการทางสาธารณสุขแก่นายจ้างและคนต่างด้าว หากพบคนต่างด้าวที่อยู่ในราชอาณาจักรและทํางานโดยไม่ได้รับอนุญาตจะจัดทําประวัติ และให้นายจ้างมายื่นคําขออนุญาตทํางานแทนคนต่างด้าว ภายใน 7 วัน (สิ้นสุดระยะเวลาดําเนินการแล้ว) พร้อมชําระค่าธรรมเนียมค่ายื่นคําขอและค่าธรรมเนียมใบอนุญาตทํางาน ภายในวันที่ 15 มี.ค. 65 และดําเนินการจัดเก็บอัตลักษณ์ข้อมูลบุคคล ตรวจสุขภาพ 6 โรค ภายในวันที่ 31 มี.ค. 65 รวมถึงขอรับตรวจลงตราหรือประทับตราอนุญาตให้อยู่ในราชอาณาจักรเป็นการชั่วคราวภายในวันที่ 1 ส.ค. 65 จากการลงพื้นที่ตรวจสอบนั้น พบคนต่างด้าวที่อยู่ในราชอาณาจักรและทํางานโดยไม่ได้รับอนุญาต ซึ่งเจ้าหน้าที่กรมการจัดหางานได้จัดทําประวัติ และบันทึกข้อมูลคนต่างด้าว จํานวนทั้งสิ้น 353,776 คน มีนายจ้างมาดําเนินการยื่นคําขออนุญาตทํางานแทนคนต่างด้าว พร้อมชําระค่าธรรมเนียมค่ายื่นคําขอและค่าธรรมเนียมใบอนุญาตทํางานแล้ว จํานวน 334,287 ราย ยังคงเหลือนายจ้างที่ไม่สามารถชําระค่าธรรมเนียมค่ายื่นคําขอ และค่าธรรมเนียมใบอนุญาตทํางานแทนคนต่างด้าวได้ทันภายในระยะเวลาที่กําหนด จํานวน 19,489 ราย ซึ่งเมื่อพ้นระยะเวลาที่กําหนด หากนายจ้าง/สถานประกอบการ ยังไม่ดําเนินการตามขั้นตอนให้แล้วเสร็จ กรมการจัดหางานจําเป็นต้องตรวจสอบและดําเนินคดีตามกฎหมาย